[{"text_idx": "#000002", "text": "Gyda\u2019r dyddiau byr a thywydd oerach bydd llawer o gerddwyr yn anelu am diroedd is Eryri yn ystod tymor y gaeaf. Ond i fynyddwyr profiadol, bydd dyfodiad amodau gaeafol i\u2019w groesawu, a\u0302\u2019u bwyelli ia a\u2019r cramponau yn barod am ddyfodiad yr eira cyntaf."}, {"text_idx": "#000003", "text": "Er mwyn cynorthwyo mynyddwyr i gynllunio a pharatoi ar gyfer yr amodau o\u2019u blaenau mae Awdurdod y Parc unwaith eto wedi cytundebu unigolyn lleol i ymgymryd a\u0302\u2019r gwaith o baratoi adroddiadau manwl a rheolaidd ynghylch yr amodau dan draed ar yr Wyddfa."}, {"text_idx": "#000004", "text": "Ddwywaith yr wythnos o fis Tachwedd tan fis Mawrth bydd Gerwyn Madog yn dringo\u2019r Wyddfa er mwyn cynnal asesiad o\u2019r amodau dan draed. Wedi dod yn o\u0302l i lawr bydd yn paratoi adroddiad a gyhoeddir ar dudalen bwrpasol ar wefan Awdurdod y Parc. Bydd yr adroddiad yn cynnwys gwybodaeth am lefel yr eira a rhew, unrhyw luwchfeydd a chyflwr y rhew dan draed. Trwy gael yr wybodaeth gyfredol yma i law mae\u2019n arfogi mynyddwyr gyda\u2019r wybodaeth y maent ei hangen er mwyn penderfynu a yw\u2019r amodau ar y mynydd yn gweddu eu lefel sgiliau a phrofiad."}, {"text_idx": "#000005", "text": "Trwy ddarparu adroddiadau rheolaidd ar-lein bydd yn lleihau teithiau ofer i ddringo\u2019r Wyddfa gan y gall mynyddwyr benderfynu a ydynt am fwrw \u2018mlaen a\u0302\u2019u cynlluniau cyn teithio. Bydd hyn yn ei dro yn helpu i atal unrhyw ddamweiniau all ddigwydd pan fydd cerddwyr yn mentro allan waeth beth yw\u2019r amodau rhag eu bod yn cael siwrnai wag."}, {"text_idx": "#000007", "text": "\u201cMae cerdded ar Yr Wyddfa yn ystod misoedd y gaeaf yn galw am sgiliau, profiad a chyfarpar arbenigol ychwanegol, fel bwyeill ia a chramponau. Nod yr adnodd \u2018Adrodd am Amodau Dan Draed\u2019 yw darparu darpar fynyddwyr a cherddwyr a\u0302 gwybodaeth ynghylch yr amodau ymlaen llaw, er mwyn eu cynorthwyo i wneud penderfyniad gwybodus cyn mentro allan ar y mynydd, ac i ystyried a oes ganddynt y sgiliau a\u2019r profiad angenrheidiol i fwynhau\u2019r mynydd yn ddiogel. Mae ein hadroddiadau \u2018Amodau Dan Draed\u2019 yn adnodd hynod werthfawr, yn enwedig pan fydd amodau fel gorchudd a dyfnder eira a rhew i\u2019w gweld o\u2019r godreon\u201d."}, {"text_idx": "#000008", "text": "\u201cOs am roi\u2019r cyfle gorau i chi\u2019ch hun i fedru bod yn ddiogel yng nghwmni\u2019r mynydd, y peth gorau i\u2019w wneud ydy bod a\u0302 syniad da o beth i\u2019w ddisgwyl, a pharatoi rhag i bethau fod yn wahanol i\u2019r disgwyl. Gall edrych ar ragolygon y tywydd ar y diwrnod, yn ogystal a\u0302\u2019r dyddiau blaenorol, ac edrych ar adroddiad amodau dan draed helpu i wybod be i ddisgwyl. Ond dydy\u2019r mynydd ddim yn edrych ar adroddiadau o\u2019r fath, a gall ymddwyn yn ddigon annisgwyl ar adegau, felly mae angen hefyd mynd a\u2019r offer mynydda gaeaf addas at beth all fynd o\u2019i le, nid am beth sy\u2019n debygol o ddigwydd yn unig.\u201d"}]